**ΑΠΟΧΑΙΡΕΤΙΣΤΗΡΙΑ ΕΠΙΣΤΟΛΗ**

Αγαπητές συναδέλφισσες, αγαπητοί συνάδελφοι,

μετά την επιλογή μου ως Περιφερειακός Διευθυντής Εκπαίδευσης Κεντρικής Μακεδονίας θα ήθελα να σας ευχαριστήσω θερμά για τη συνεργασία.

Πάνω από δέκα χρόνια συνεργαστήκαμε με τον καλύτερο, θεωρώ, δυνατό τρόπο. Έδωσα όλες μου τις δυνάμεις να υπηρετήσω κάθε έναν εκπαιδευτικό χωριστά και κάθε σχολείο χωριστά. Με ιδιαίτερο ενδιαφέρον, θεωρώ πως στάθηκα σε κάθε δύσκολο πρόβλημα που αντιμετώπιζε κάθε σχολείο της Παιδαγωγικής μου ευθύνης. Με γνώμονα το συμφέρον των μαθητών, θεωρώ πως δίναμε πάντα τις καλύτερες δυνατές λύσεις, με ή χωρίς πάντα επιτυχία. Σε όλα τα θέματα όμως παρουσιαζόμασταν πάντα ενωμένοι και πάντα με καλή διάθεση.

Παράλληλα επιδιώξαμε να αναβαθμίσουμε ποιοτικά το εκπαιδευτικό μας έργο. Με συνεχείς επιμορφώσεις, με καθημερινές επισκέψεις στα σχολεία, με παρουσία μέσα στις τάξεις, με πραγματικά κοινή προσπάθεια να διερευνήσουμε και να ανιχνεύσουμε τους μαθητές με μαθησιακές δυσκολίες, με κόπο να πείσουμε τους γονείς να προβούν σε ενδεδειγμένες ενέργειες προς όφελος των παιδιών τους και μαθητών μας.

Δώσαμε ένα κοινό αγώνα με αρκετή, θεωρώ, αποτελεσματικότητα και αποδοτικότητα. Σε αυτόν τον αγώνα σας έβρισκα πάντα συμπαραστάτες, συνοδοιπόρους, πάντα με καλή διάθεση, πάντα με έναν καλό λόγο. Δε θα ξεχάσω που κάθε πόρτα, κάθε τάξης άνοιγε διάπλατα για να με υποδεχτείτε. Η αποδοχή σας αυτή μου δημιουργούσε συνεχώς την ανάγκη για όλο και μεγαλύτερη προσφορά. Η αγάπη σας μου έδινε δύναμη και κουράγιο.

Αν και ένιωθα πως σας κούραζε κάποιες φορές η τυπικότητα και η σχολαστικότητα των ενεργειών μου, πάντα πρόθυμα ακολουθούσατε τις οδηγίες μου αγόγγυστα. Μέσα από την άριστη συνεργασία μας προέκυψαν ειλικρινείς και γόνιμες φιλίες και συνεργασίες που μετέτρεπαν το δύσκολο, πολλές φορές, έργο μας σε ευλογία δημιουργικότητας.

Εσείς θα κρίνετε αν όλα όσα θεωρώ έγιναν πραγματικότητα.

Η απόφασή μου να ακολουθήσω μια διαφορετική πορεία προέκυψε από την ανάγκη να δημιουργήσουμε ένα όραμα για μια άλλη εκπαίδευση, όπως πολλές φορές την ονειρευτήκαμε, τη σχεδιάσαμε και τη συζητήσαμε μαζί στα σχολεία μας. Θα μου λείψει η τάξη, το σχολείο, αλλά σε κάθε ευκαιρία θα έρχομαι να κάνουμε μία διδασκαλία μαζί, γιατί αυτή υπήρξε ένα μεγάλο κομμάτι της ζωής μου.

Με ιδιαίτερη συγκίνηση θα ήθελα να σας ευχαριστήσω για την εξαιρετική μας συνεργασία. Ήμουν τυχερός και ευτυχής που συνεργάστηκα με τέτοιους εξαιρετικούς και ακούραστους εκπαιδευτικούς, με τέτοιους καταπληκτικούς ανθρώπους. Θα σας αποχαιρετίσω έχοντας στο μυαλό μου μόνο θετικές στιγμές, μόνο θετικές σκέψεις.

Θα ήθελα, τέλος, να σας ευχαριστήσω για ό,τι μου δώσατε τόσα χρόνια. Την αγάπη σας, την εκπλήρωση στόχων, το όραμά σας, τις γνώσεις σας, τους προβληματισμούς σας, την εκτίμησή σας που με βοήθησαν στο έπακρο. Τιμή μου που συνεργάστηκα μαζί σας.

Με ιδιαίτερη εκτίμηση

Αλέξανδρος Κόπτσης